ธนชาตผนึก รถมาสด้า ให้ดีลเลอร์กู้
ธนชาตได้พันธมิตรใหม่จับมือมาสด้า ปล่อยกู้ดีลเลอร์ขายรถ
7 ก.ย. 2559

ธนชาตได้พันธมิตรใหม่จับมือมาสด้า ปล่อยกู้ดีลเลอร์ขายรถ
แหล่งข่าวจากธนาคารธนชาต เปิดเผยว่า ในวันที่ 9 ก.ย.นี้ ธนาคารจะมีการลงนามความร่วมมือเป็นพันธมิตรทางธุรกิจรายใหม่กับบริษัท มาสด้า เซลส์ (ประเทศไทย) เพื่อให้บริการด้านสินเชื่อสำหรับธุรกิจผู้แทนจำหน่าย หรือดีลเลอร์รถยนต์มาสด้าในประเทศไทยโดยเฉพาะ
แหล่งข่าวจากบริษัท มาสด้า เซลส์ (ประเทศไทย) ระบุว่า ปัจจุบัน บริษัท มาสด้า ก็มีธนาคารทิสโก้เป็นพันธมิตรทางธุรกิจอยู่แล้ว โดยร่วมมือกันมาตั้งแต่ปี 2552 และยังเหลือสัญญาร่วมมือกันอีกหลายปี เพียงแต่ของทิสโก้จะให้บริการสินเชื่อได้ทั้งดีลเลอร์และลูกค้ารายย่อยที่มาขอเช่าซื้อรถ แตกต่างกับของธนชาตที่จะให้บริการสินเชื่อกับดีลเลอร์ได้เพียงอย่างเดียว จึงไม่น่าจะส่งผลกระทบกับทิสโก้มากนัก
อย่างไรก็ตาม มีเงื่อนไขว่าหากดีลเลอร์รายใดจะขอใช้สินเชื่อกับทิสโก้หรือธนชาตก็ให้เลือกธนาคารได้เพียงแห่งเดียวเท่านั้น จนกว่าบริษัท มาสด้า จะมีนโยบายเปลี่ยนแปลง ซึ่งขณะนี้มีจำนวนดีลเลอร์ประมาณ 10% ที่ต้องการไปขอใช้สินเชื่อกับธนชาตแล้ว ส่วนที่เหลืออีก 90% ยังขอใช้สินเชื่อกับทิสโก้เหมือนเดิม
แหล่งข่าวจากธนาคารทิสโก้ ระบุว่า ธนาคารจะทำหน้าที่เสมือนมาสด้า ลีสซิ่ง ที่คอยให้บริการสินเชื่อเช่าซื้อรถยนต์มาสด้ากับลูกค้ารายย่อย และยังคงได้รับการสนับสนุนด้านแคมเปญต่างๆ จาก บริษัท มาสด้า มาอย่างต่อเนื่อง ทำให้ปัจจุบันทิสโก้ได้ส่วนแบ่งลูกค้าเช่าซื้อรถมาสด้าในสัดส่วนประมาณ 50% เป็นไปตามเป้าหมายที่ตั้งไว้